  Калыкъёслэн эшъяськон юртсылэн пресс-службаез Анжелика Тихонова корреспондент Ижкарын Калыкъёслэн эшъяськон юртазы Удмуртиысь пор калыклэн мер кенешезлэн пумиськонэз ортчиз. Азьветлӥсьёс «Семык» йӧскалык шулдыръяськонэз но мукет ужрадъёсты радъян, калык сямъёссэс утён пумысен кенешизы. Со сярысь Калыкъёслэн эшъяськон юртсылэн пресс-службаез ивортӥз. 2022-тӥ арын поръёслэн «Семык» гужем йӧскалык шулдыръяськонзы Россиысь калыкъёслэн лулчеберет кылёссылэн ареныз герӟамын луоз. Оштолэзе Гракын пор лулчеберетъя фестиваль ортчоз. Со Йӧскалык геройлэн нуналэзлы сӥземын луоз. Ӵапак со шулдыръяськон вуоно «Семыклэн» инъетэз луоз, радъясьёс сое элькунамы улӥсь пор выжыосысь тужгес арлыдо адямиослы сӥзёзы. « Шулдыръяськонын выжыосысь тужгес арлыдо адямиос – выжыез утисьёс – мед луозы шуыса тыршом. Праздник улсын котькуд делегация созэ яке тазэ гуртэз возьматӥсь номеръёс возьматоз » Анатолий Радыгин, Удмуртиысь пор калыклэн мер кенешсылэн тӧроез Нимаз Ижкарын «Семык» ортчытон сярысь но вераськизы. Кык ар ини поръёс Космонавтъёслэн паркысьтызы Эшъяськон садын пор сэрегын люкаськон но вӧсяськонъёс ортчыто. Туэ ужрадэз паськытгес радъяны ӧдъяло. Соин матысь дыре малпанъёсы пумысен Ижкар администрациен кенешозы. Озьы ик пор азьветлӥсьёс пор гуртъёсысь вӧсь арамаосты лулчеберет кылёс объектъёсын лыдметэ пыртон юанэз ӝутӥзы. Та дыре 20-лэсь трос вӧсь арамаоссы пӧлысь ньылез гинэ кунэн утӥське. Пор вӧсяськон интыосты шараяз но утён бордын ужъёс берло куинь ар нуо. Азьветлӥсьёс тодосчиосын ӵош ёросъёсы потало но историен герӟаськем тодметъёсты, калыклэсь веранъёссэс, туспуктэмъёсты бичало. Туннэ нуналлы лулчеберет кылёс объектъёсын лыдметэ пыртон понна ужкагазъёс эшшо куинь вӧсь арамаосъя дасязы ни – Пичи Пурга ёросысь Поргуртысь, Кияса ёросысь Уськыр гуртысь но Каракулино ёросысь Усть-Сакла гуртысь. Сыӵе ужрад со интыосты пӧртэм ужъёслэсь утьыны юрттоз. Тодэ вайытом, туэ Удмуртиын Герберез вашкала сямъёсъя радъяны тыршозы.  Тегъёс: поръёс Удмуртия Ижкар Лулчеберет  